Vrystaatse dorpe stééds sonder krag ná stormTalle dorpe sit sedert Dinsdag sonder krag.(Argieffoto: Johannes Plenio/pixabay) ŉ Aantal dorpe in die Vrystaat sal tot volgende week sonder krag wees nadat ŉ storm vroeër vandeesweek van Eskom se infrastruktuur beskadig het. Minder as die helfte van dié inwoners se krag sal eers later vandag herstel word, terwyl die res tot Maandag in donkerte gedompel sal wees. Kraglyne in onder meer Jagersfontein, Fauresmith, Trompsburg en Edenburg is Dinsdag deur die storm beskadig, wat meer as 250 mense sonder krag gelaat het. Eskom het Vrydag bevestig dat altesaam 67 kragpale en meer as 1 500 kraglyne weens die storm omgewaai of beskadig is. “Tegnici het dié week onophoudelik gewerk in ŉ poging om die kragtoevoer aan al die geraakte gebiede te herstel,” lui Eskom se verklaring. “Bykomende spanne is na die Vrystaat ontbied en hulle moet dikwels deur modderige terreine ploeg wat nie maklik toeganklik is nie. “Weens die voortdurende weerstoestande gaan daar ongelukkig ŉ paar inwoners wees wie se krag eers Maandag herstel sal word.” Desnieteenstaande is Eskom hoopvol dat ŉ handjievol dorpe en landelike gebiede reeds teen Vrydagaand weer krag sal hê. Teen die oggend is 30 kragpale reeds herbou wat sal verseker dat kragtoevoer deur die loop van die dag aan 115 mense herstel word. Drie pale is tussen Trompsburg en Kromelmboog herbou en krag is reeds aan dié inwoners herstel, terwyl mense in Edenburg vanaf Woensdag al krag het. Diegene in Pompie en Rietkuil se krag is gedeeltelik herstel nadat sewe uit die 11 pale Donderdag vervang is. Die res van die pale sal na verwagting Vrydag ingesit word. Altesaam ses uit die 21 kragpale wat tussen Fauresmith en Spitskop benodig word, is vervang, maar die res sal glo deur die loop van die naweek gedoen word. Diegene in Fauresmith tot Metz het egter tydelik krag totdat 11 pale oor die naweek herstel word. Inwoners tussen Rouxville en Smithfield se twee kragpale sal ook Vrydag vervang word. Hoewel Eskom beplan om die meeste van dié gebiede vandag nog af te handel, waarsku hy dat daar verdere vertragings kan wees indien slegte weer hom noop om sy werkers uit die gebied te onttrek. “Eskom vra om verskoning vir die ongerief wat deur die onvoorsiene weerstoestande veroorsaak is. Dringende aandag word aan al die herstelwerk gegee.” Eskom het ook lede van die publiek gemaan om op die uitkyk te wees vir potensiële gevare wat weens die weer tot stand gebring is. “Oorhoofse kragkabels wat beskadig is, ineengestort het of laag hang weens stormweer, asook vandalisme en onwettige verbindings kan lewensgevaarlik wees vir mens én dier wat daarmee in aanraking kom.”